求焦千之惠山泉詩
作者：蘇軾
朝代：宋

paragraphs: 茲山定空中，乳水滿其腹。
遇隙則發見，臭味實一族。
淺深各有值，方圓隨所蓄。
或爲雲洶湧，或作線斷續。
或鳴空洞中，雜佩間琴筑。
或流蒼石縫，宛轉龍鸞蹙。
瓶罌走千里，真僞半相瀆。
貴人高宴罷，醉眼亂紅綠。
赤泥開方印，紫餠截圓玉。
傾甌共歎賞，竊語笑僮僕。
豈如泉上僧，盥灑自挹掬。
故人憐我病，蒻籠寄新馥。
欠伸北窗下，晝睡美方熟。
精品厭凡泉，願子致一斛。